
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА
ОТ ДИМИТЪР НИКОЛОВ
КМЕТ НА ОБЩИНА БУРГАС


ОТНОСНО: Заявление за издаване на разрешително за водовземане на минерална вода от находище „Бургаски минерални бани“, кв. Ветрен, гр. Бургас.

            
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

         С Решение № 39 от 04.02.2011 г. на министъра на околната среда и водите, на Община Бургас бе предоставено безвъзмездно, за управление и ползване находище на минерална вода, изключителна държавна собственост - „Бургаски минерални бани“, кв. Ветрен,           гр. Бургас, за срок от 25 години. 
         След проведено от Община Бургас подробно допълнително проучване на находището, със Заповед № РД-775 от 21.10.2011 г. на министъра на околната среда и водите са утвърдени експлоатационните ресурси на находището – 16,45 л/сек, както и технически възможния дебит на водовземните съоръжения, разкрили минерална вода: сондаж Б-191 – 14,35 л/сек и сондаж Б-165 – 2,10 л/сек. 
         За предоставеното на Община Бургас за управление и ползване находище на минерална вода, на основание §133, ал.9, т.1, буква „б“ и т.2, буква „в“ от ПЗР към ЗИД на Закона за водите, Кметът на Община Бургас, след решение на Общински съвет предоставя права за водовземане, чрез издаване на разрешителни за водовземане от минерална вода.
         Към настоящия момент от Кмета на Община Бургас са издадени разрешителни за ползване на минерална вода от сондаж Б-191, с общ разрешен дебит 4,61 л/сек., а свободните водни количества са 9,74 л/с.
         В тази връзка в Община Бургас е постъпило заявление с вх. № 70-00-7241/31.08.2023 г. от „Фитнес камп“ ООД гр. Бургас за издаване на разрешително за водовземане от минерална вода от сондаж Б-191 на находище „Бургаски минерални бани“. Целта на заявеното използване на водата  - „за отдих“ в обект: Къща за гости „Олимпия“, находяща се в УПИ VII-506, кв.4 /ПИ с идентификатор 07079.701.506/ по плана на в.з. „Минерални бани“, гр. Бургас, с проектен дебит – 0,12 л/сек.
         На основание чл.52, ал.3 от Закона за водите параметрите на исканото водовземане от „Фитнес камп“ ООД са съгласувани с Басейнова дирекция за Черноморски район - Варна с писмо вх. № 70-00-7241/20.12.2023 г. 
         В изпълнение на чл.62а, ал.1 и ал.2 от Закона за водите на интернет страницата на Община Бургас от 10.01.2024 г. е обявена инициативата на „Фитнес камп“ ООД гр. Бургас за водовземане от минерална вода. След изтичане на законоустановения срок в Община Бургас няма постъпили предложения и възражения.
         Предвид изложеното, на основание чл.21, ал.1, т.8 от Закона за местното самоуправление и местната администрация и §133, ал.9, т.2, буква „в“ от ПЗР към ЗИД на Закона за водите, във връзка с чл.52, ал.1, т.3 от Закона за водите, предлагам Общински съвет Бургас да вземе следното:


РЕШЕНИЕ:

[bookmark: _GoBack]	  І. Да бъде издадено разрешително за водовземане на минерална вода от сондаж Б-191, находище „Бургаски минерални бани“ на „Фитнес камп“ ООД гр. Бургас, ЕИК 204805469, със седалище и адрес на управление: гр. Бургас, ж.к. „Изгрев“, бл.67, вх.3, ет.6, ап.11 представлявано от Д. Е. О., за срок от 3 /три/ години, при следните експлоатационни параметри - „за отдих“ в обект: Къща за гости „Олимпия“, находяща се в УПИ VII-506, кв.4 /ПИ с идентификатор 07079.701.506/ по плана на в.з. „Минерални бани“, гр. Бургас, както следва: 
 Проектни параметри на използване:
· средноденонощен дебит  -  0,12 л/сек
· годишен воден обем: 3646,04 м3/год., при целогодишна експлоатация
· минимално водно количество – 2644,44 м3/год.
· максимално допустимо експлоатационно понижение във водовземното съоръжение – Sмакс.доп.= 1,6 м	
         II. За разрешеното ползване на минерална вода да бъде заплащана такса, съгласно Приложение № 9 Тарифа на местните такси за водовземане, ползване на воден обект и цена на услуга по водоподаване на минерална вода, предоставяни от Община Бургас от Наредбата за определянето и администрирането на местните такси и цени на услуги на територията на Община Бургас, приета от Общински съвет Бургас.

